บาทเปิด 34.68 บาทต่อดอลล่าร์ อ่อนค่า
เงินบาทเปิดตลาด 34.68 บาทต่อดอลล่าร์ อ่อนค่าหลังดอลล์แข็งจากตัวเลขภาคการผลิตสหรัฐฯเพิ่มขึ้นเกินคาด
4 ต.ค. 2559

เงินบาทเปิดตลาด 34.68 บาทต่อดอลล่าร์ อ่อนค่าหลังดอลล์แข็งจากตัวเลขภาคการผลิตสหรัฐฯเพิ่มขึ้นเกินคาด
นักบริหารเงินจากธนาคารกรุงศรีอยุธยา กล่าวว่า เงินบาทเปิดตลาดเช้านี้อยู่ที่ระดับ 34.68 บาท/ดอลลาร์ อ่อนค่าจากช่วงเย็นวานนี้ที่ระดับ 34.63/64 บาท/ดอลลาร์ เนื่องจากดอลลาร์กลับมาแข็งค่าเมื่อเทียบกับค่าเงินสกุลหลักตามแรงซื้อ หลังได้รับปัจจัยหนุนจากตัวเลขภาคการผลิตของสหรัฐออกมาดี
"บาทอ่อนค่าจากเย็นวานนี้ หลังดอลลาร์แข็งค่าตามแรงซื้อ เนื่องจากได้รับแรงหนุนจากตัวเลขภาคการผลิตที่ออกมาดี" นักบริหารเงิน กล่าว
ปัจจัยหลักที่ตลาดจับตาดูเป็นตัวเลขการจ้างงานนอกภาคเกษตรกรรมของสหรัฐซึ่งจะประกาศในช่วงสุดสัปดาห์นี้ ส่วนปัจจัยในประเทศเป็นเรื่องกระแสเงินทุนไหลเข้าประเทศเพื่อมาลงทุน ทั้งตลาดทุนและตลาดพันธบัตร
นักบริหารเงิน ประเมินกรอบวันนี้ไว้ที่ 34.60-34.75 บาท/ดอลลาร์